НэхъыфIхэр ягъэлъапIэ
Гъатхэпэм и 27-м Налшык щагъэлъэпIащ Театрым и лэжьакIуэхэм я дунейпсо махуэр. Пшыхь гуапэр къызэригъэпэщащ УФ-м и Театр лэжьакIуэхэм я зэгухьэныгъэм и Къэбэрдей-Балъкъэр къудамэм.
Къумахуэ Мухьэдин Хьэщэ Къанщобий йохъуэхъу.
Республикэм и театрхэм я лэжьакIуэ цIэрыIуэхэр.
КъБР-м щэнхабзэмкIэ и министр Къумахуэ Мухьэдин пшыхьыр къыщызэIуихым къеджащ республикэм и Iэтащхьэ КIуэкIуэ Юрий театрым и лэжьакIуэхэм зэрызахуигъазэ хъуэхъум. Абы къыхощ щэнхабзэм ди гъащIэм къыпхуэмылъытэну мыхьэнэшхуэ зэрыщиIэр, ар зи IэнатIэхэм фIыщIэ, щытхъу псалъэ куэд зэрахуэфащэр.
УФ-м, Къэбэрдей-Балъкъэр, Абхъаз республикэхэм гъуазджэхэмкIэ щIыхь зиIэ я лэжьакIуэ Фырэ Руслан къызэхуэсахэр щигъэгъуэзащ Урысей Федерацэм и Театр лэжьакIуэхэм я зэгухьэныгъэм и унафэщI Калягин Александр зи махуэр зыгъэлъапIэхэм къахуигъэхьа хъуэхъум.
Къумахуэ Мухьэдин театрым илъэс зыбжанэ хъуауэ хуэлажьэ, а IэнатIэм ехъулIэныгъэфIхэр щызыIэрызыгъэхьахэм я IуэхущIапIэм и ЩIыхь тхылъхэр зэрыхуагъэфэщам теухуа унафэм къеджащ, икIи а пшыхьым щаритыжащ. ЯгъэлъэпIахэм ящыщщ ЩоджэнцIыкIу Алий и цIэр зезыхьэ Къэбэрдей къэрал драмэ театрым и артисткэу щыта Шыгъушэ Лидэ, Музыкэ театрым и балетмейстр Гъубжокъуэ Болэт, Музыкэ театрым и машинист нэхъыжь Ерыжокъуэ Мухьэмэд, УФ-м гъуазджэхэмкIэ щIыхь зиIэ и лэжьакIуэ, КъБР-м и Гуащэ театрым и унафэщI Шумахуэ Владимир сымэ.
Пшыхьым хыхьэу къызэрагъэпэщащ «Илъэсым и театр лэжьыгъэ нэхъыфIхэр» зэпеуэр. Абы хэту КъБР-м и Музыкэ театрым и лэжьакIуэхэм ягъэлъэгъуащ Листов Константин и «Севастопольский вальс» опереттэр, ЩоджэнцIыкIу Алий и «Мадинэ» поэмэм къытращIыкIа оперэр, Филатов Леонид и «Про Федота-стрельца, удалого молодца» спектаклыр. ЩоджэнцIыкIу Алий и цIэр зезыхьэ Къэбэрдей къэрал драмэ театрым и лэжьакIуэхэм утыку кърахьащ Розов Виктор и «Уахътыншэхэр», Бунин Иван и «Лъагъуныгъэм и грамматикэ», Цагарели Авксентий и «Ханума» спектаклхэр. Кулиев Къайсын и цIэр зезыхьэ Балъкъэр къэрал драмэ театрым и артистхэм ягъэлъэгъуащ Теппеев Алим и «Летящая звезда» спектаклыр. Урыс къэрал драмэ театрым и артистхэм утыку кърахьащ Гуртуев Сэлихь и «Раненый камень», Баганов Виктор и «Бинго» спектаклхэр.
«Илъэсым и театр лэжьыгъэ нэхъыфIхэр» зэпеуэм кърикIуахэм щагъэгъуэза иужькIэ, «Режиссёр лэжьыгъэ нэхъыфI», «ЦIыхухъу роль нэхъыфI», «ЦIыхубз роль нэхъыфI», нэгъуэщI лIэужьыгъуэхэми щытекIуахэм я цIэхэр къриIуащ Театрым и лэжьакIуэхэм я зэгухьэныгъэм и унафэщI Фырэ Майе.
Артист ныбжьыщIэхэм къахэжаныкIащ ЩоджэнцIыкIу Алий и цIэр зезыхьэ Къэбэрдей къэрал драмэ театрым и артистхэу Зэмай Iэминэ, МафIэдз Заирэт, Щоджэн Асир сымэ («Ханума», «Лъагъуныгъэм и грамматикэ» спектаклхэм хэтащ), Музыкэ театрым и уэрэджыIакIуэ Мэкъуауэ Астемыр («Мадинэ» оперэм), Музыкэ театрым и уэрэджыIакIуэ Мэкъуауэ Альмирэ («Мадинэ» оперэм, «Севастопольский вальс» опереттэм), Горький Максим и цIэр зезыхьэ Урыс къэрал драмэ театрым и артист Къанкъул Ислъам («Бинго» спектаклым).
«ЦIыхухъу роль нэхъыфI» Iыхьэм пашэу къыщалъытащ КъБР-м и цIыхубэ артист, Музыкэ театрым и уэрэджыIакIуэ Къуныжь Алим («Раненый камень»), Музыкэ театрым и уэрэджыIакIуэ Абэнокъуэ Рустам («Севастопольский вальс» опереттэ), Горький Максим и цIэр зезыхьэ урыс къэрал драмэ театрым и артистхэу Балъкъэр Юрийрэ Iусейн Олегрэ («Бинго» спектакль), КъБР-мщIыхь зиIэ и артист, Музыкэ театрым и уэрэджыIакIуэ Гуазэ Тимур («Мадинэ» оперэ).
ЕтIуанэ планым и «ЦIыхухъу роль нэхъыфI» Iыхьэм къыщыхэжаныкIащ Бозий Рустамрэ Бейтыгъуэн Жамболэтрэ («Уахътыншэхэр»), КъБР-м щIыхь зиIэ и артист, Музыкэ театрым и уэрэджыIакIуэ Къумыкъу Мухьэдин («Севастопольский вальс»), КъБР-м щIыхь зиIэ и артист, Кулиев Къайсын и цIэр зезыхьэ Балъкъэр къэрал драмэ театрым и артист Тохаев Зулъкъарней («Летящая звезда») сымэ.
«ЦIыхубз роль нэхъыфI» Iыхьэм пашэ щыхъуащ ЩоджэнцIыкIу Алий и цIэр зезыхьэ Къэбэрдей къэрал драмэ театрым и артист- кэ ХьэхъупащIэ ФатIимэ («Уахътыншэхэр»).
ЕтIуанэ планым и «ЦIыхубз роль нэхъыфI» Iыхьэм щытекIуащ ЩоджэнцIыкIу Алий и цIэр зезыхьэ Къэбэрдей къэрал драмэ театрым и артисткэхэу Мэкъуауэ ФатIимэ («Уахътыншэхэр»), Музыкэ театрым и уэрэджыIакIуэ Мамбэт Мадинэ («Севастопольский вальс»), КъБР-м щIыхь зиIэ и артисткэ, ЩоджэнцIыкIу Алий и цIэр зезыхьэ Къэбэрдей къэрал драмэ театрым и артисткэ Хьэмыку Жаннэ («Бинго»), КъБР-м щIыхь зиIэ и артисткэ Шал ФатIимэ («Уахътыншэхэр») сымэ.
Пшыхьыр ягъэдэхащ республикэм и уэрэджыIакIуэхэу Хуламханов Къайсын, Жабоевэ Замирэ, Хакилаевэ Денизэ сымэ, нэгъуэщIхэми.
ТЕКIУЖЬ Заретэ.
